KIRJALLINEN KYSYMYS P-4023/00

esittäjä(t): Maurizio Turco (TDI) komissiolle

(12. joulukuuta 2000)

Aihe: Italiankielisten tv-lähetysten rahoitus

Rahoittavatko EU:n toimielimet italiankielisiä tv-lähetyksiä?

Millä perusteilla ja mitä menettelyitä käyttäen rahoitus on myönnetty?

Mitä lähetyksiä on rahoitettu ja kuinka suuri on yksittäisten ohjelmien saama rahoitus?

Valvotaanko näitä lähetyksiä ja jos valvotaan, niin mitä perusteita valvonnassa käytetään ja kuka vastaa siitä?

Viviane Redingin komission puolesta antama vastaus

(26. tammikuuta 2001)

Komissio haluaa kiinnittää arvoisan parlamentin jäsenen huomion MEDIA-ohjelmaan, joka on yhteisön keskeinen audiovisuaalialan ohjelma.

MEDIA-ohjelmasta ei tueta radiolähetystoimintaa, ja televisiolähetyksillekin myönnettävä tuki on suunnattu vain yksityisille tuotantoyhtiöille, ei televisioyhtiöille.

MEDIA-ohjelmasta tuetaan yksityisiä eurooppalaisia tuotantoyhtiöitä, jotka tuottavat sellaisia eurooppalaisia televisio-ohjelmia (fiktiota, animaatioita, dokumentteja), joiden tuotantoon osallistuu ainakin kaksi televisioyhtiötä vähintään kahdesta MEDIA-ohjelmaan osallistuvasta maasta. Televisio-ohjelman on kestettävä vähintään 25 minuuttia ja sitä ei saa lähettää ennen asiaa koskevan ehdotuspyynnön jättämisen määräpäivää. Tuotantoon osallistuville televisioyhtiöille myönnetyt ohjelman lähetysoikeudet on palautettava tuottajalle viimeistään seitsemän vuoden kuluttua.

MEDIA II -ohjelman aikana on yhteisön varoista myönnetty yhteensä 990 000 euroa kuuden italialaisen televisiohankkeen tukemiseen.

>TAULUKON PAIKKA>

Lisäksi budjettivallan käyttäjä laati vuonna 1998 budjettikohdan B3-2016, josta tuetaan innovatiivisiin monikielisiin radio- ja televisiokanaviin liittyviä aloitteita sekä elektronista sisällön levitystä ja tuotantoverkostoja koskevia pilottihankkeita. Kohdasta myönnetään tukea, jonka määrä voi olla korkeintaan 50 % ohjelman kustannuksista. Sisällöllisissä laatuvaatimuksissa edellytetään, että hankkeet kohdennetaan joko eurooppalaisten digitaalisten radiopalvelujen (toimi 1) tai eurooppalaisten monikielisten kanavien/kanavaryhmittymien (toimi 2) käyttöön ottamisen täytäntöönpanovaiheeseen taikka elektronista sisällön levitystä (toimi 3) tai tuotantoverkkoja (toimi 4) koskeviin pilottihankkeisiin. Komission tekemässä analyysissä ja riippumattomien asiantuntijoiden käymässä keskustelussa painotettiin erityisesti ehdotetun hankkeen toteuttamistapaa ja kaavaillun aloitteen seuraavia ominaisuuksia: eurooppalainen

ulottuvuus, aktiivisesti osallistuvien jäsenvaltioiden lukumäärä (vähintään neljä), monikielisyys (mukana on oltava vähintään kolme kieltä), eurooppalaisen ja monikulttuurisen sisällön laatu ja merkityksellisyys, eurooppalaisen yleisön luonne ja koko, aloitteeseen osallistuvien osapuolten vahvuus ja kansainvälisyys, aloitteen innovatiivisuus, sekä uuden teknologian hyödyntäminen ohjelmien lähetyksessä ja levityksessä.

Hakulomakkeessa kysyttyjen tietojen avulla arvioidaan, miten todennäköistä ehdotetun hankkeen toteuttaminen on, ja pyritään selvittämään, millaiset mahdollisuudet hakijalla on toteuttaa aloite, etenkin sen rahoitus ja tekninen osuus.

Vuosina 1998 ja 1999 rahoitetut hankkeet ovat seuraavat:

>TAULUKON PAIKKA>